Vil stoppe «Putins krig mot kvinner»
Sofi Oksanen hevder i sin nye bok at seksuell vold brukes bevisst av russiske soldater og advarer mot konsekvensene av straffrihet. Vi vet det har skjedd. Etter massakrene i Butsja ble det rapportert om de som overlevde, men samtidig må leve med krenkelsen resten av livet.  Men mørketallene for seksuell vold i Ukraina-krigen er store, og avisoverskriftene rapporterer langt oftere om siste nytt fra skyttergravene. En av nyhetsmeldingene fra Butsja lød at rundt 25 jenter og kvinner fra 14 til 24 år skal ha blitt systematisk voldtatt av russiske soldater i en kjeller. Ni av dem skal ha blitt gravide.  Som i andre kriger før denne, er kvinners stemmer marginalisert, sier den finsk-estiske forfatteren Sofi Oksanen (47) til VG.  – Menn dominerer den offentlige samtalen rundt krig, krigsprat blir manneprat, blant annet fordi krigseksperter ofte er menn. Og noe menn sjeldnere enn kvinner tar opp, er seksualforbrytelser, mener Oksanen. – Brukes bevisst Det ferske essay-boken «Putins krig mot kvinner» handler med forfatterens ord om hvordan Putin har gjort kvinneforakt til et verktøy for makt.  Både den seksuelle volden, og den kvinneundertrykkende politikken som føres, brukes til å la Putin fortsette å holde makten og pengene hos Russlands middelaldrende menn, mener Oksanen. I boken nevnes en rekke eksempel på hvordan seksuell vold brukes bevisst av russiske soldater i krigen i Ukraina.  Nå mener Oksanen, som er en av Nordens mest prisbelønte forfattere, at Vesten må våkne.  For det at seksuell vold i så liten grad straffeforfølges, muliggjør at det vil skje igjen, sier hun. – Selv om Vesten har vært samlet i sin fordømmelse, så kreves også handling. Da snakker jeg også om rettssaker, domstoler og advokater, slikt som er dyrt og tidkrevende. Konsekvensene av at man lar være å prioritere seksuelle forbrytelser, er at de vil gjentas, mener Oksanen. – Hvis Russlands krigsforbrytelser og seksualforbrytelser i Ukraina går ustraffet hen, vil det ikke være noen grunn for Russland til å stoppe når de igjen vil invadere et annet land eller territorium. Og jeg tror ikke vi ønsker å leve i en verden der kvinner voldtas bare fordi ingen blir holdt ansvarlige for disse forbrytelsene.  Lov «fritar» Sommeren 2023 ble det vedtatt en lov i Russland som tar bort ansvaret for forbrytelser, hvis de er begått på russiskokkupert territorium og av hensyn til fedrelandets interesser. Loven garanterer juridisk immunitet for «små og mellomstore» forbrytelser begått av deltagere i Russlands såkalte «spesialoperasjonen» i Ukraina, melder Human Rights Watch. 62 år gamle Galyna er en av voldtektsofrene som har stått frem. Russiske soldater dukket opp i hjembygda hennes nær Butsja den 7. mars 2022 og beordret henne til å legge seg på sofaen og kle av seg, forteller hun gråtkvalt til France 24.  Maryna fra Donetsk er en annen. Hun har fortalt sin historie til Guardian.  BBC har avdekket at russiske soldater deler kontaktinformasjon til ukrainske soldater og deres pårørende i sosiale medier.  Så får ukrainerne tekstmeldinger med trusler om å drepe og voldta mødrene, bestemødrene, søstrene, døtrene og konene deres.  Men de av oftrene som blir hørt i offentligheten hører til fåtallet, påpeker Oksanen. Truer på sms Den seksuelle volden Russland utøver i Ukraina, er et foretrukket våpen fordi Vesten ikke kan gjengjelde det i samme form, mener Oksanen.  Med den nye boken ønsker hun å gjøre et sentralt aspekt ved Ukrainakrigen tilgjengelig også for dem som ikke følger konflikten tett. Oksanen sier den gamle forestillingen om at seksuelle overgrep skulle ha sammenheng med mannlige drifter som ikke lar seg styre, er feil.  – Volden skjer fordi gjerningsmannen kan utføre den uten å måtte stå rettslig til ansvar for det senere, sier forfatteren til VG.
Sofi Oksanen, finsk-estisk forfatter, forteller i sin nye bok «Putins krig mot kvinner» hvordan russiske soldater systematisk bruker seksuell vold som våpen Mørketall og manglende strafforfølgelse skaper konsekvenser og gjør at seksualforbrytelser gjentas Russisk lov gir juridisk immunitet for enkelte forbrytelser begått på russiskokkupert territorium Det er viktig å våkne, handle og prioritere seksuelle forbrytelser for å forhindre gjentagelse, mener Oksanen.